KIRJALLINEN KYSYMYS P-1459/02 esittäjä(t): Konstantinos Hatzidakis (PPE-DE) komissiolle. Sähkömarkkinoiden vapauttamisen viivästyminen ja selkeän tulevaisuudennäkymän puuttuminen Kreikassa.



Virallinen lehti nro 277 E , 14/11/2002 s. 0209 - 0211



KIRJALLINEN KYSYMYS P-1459/02 esittäjä(t): Konstantinos Hatzidakis (PPE-DE) komissiolle (21. toukokuuta 2002) Aihe: Sähkömarkkinoiden vapauttamisen viivästyminen ja selkeän tulevaisuudennäkymän puuttuminen Kreikassa Yhteisön direktiivin 96/92(1) täytäntöönpanevan lain 2773/99 nojalla Kreikan sähkömarkkinat on virallisesti vapautettu 19. helmikuuta 2001 lähtien, ja alueellisen kehityksen ministeriö on myöntänyt tähän mennessä investoijaehdokkaille seitsemän maakaasua käyttäviä lämpövoimalaitoksia koskevaa tuotantolupaa. Kuitenkin on havaittavissa, että näitä on täysin mahdotonta toteuttaa seuraavista syistä: a) Laissa 2773/99 säädetään erityiskohtelu julkisen sähkölaitoksen DEI:n hyväksi, joka saa yksinoikeudella mahdollisuuden käyttää kotimaista polttoainetta (ligniittiä), ja lisäksi etuoikeutetulla tavalla, sillä 65 prosenttia DEI:n sähköntuotannosta perustuu ligniitin käyttöön ja siitä se maksaa ainoastaan louhintakustannukset, ei rojaltimaksuja Kreikan valtiolle; b) DEI on vain joitakin päiviä sitten toimittanut yhteisön direktiivin 96/92 13 ja 14 artiklassa säädetyn toimintojensa eriytetyn kirjanpidon suunnitelman, eikä sitä ole vielä tarkastettu, joten tuotantokustannusten suhteen vallitsee edelleen täysi avoimuuden puute, eikä kilpailuolosuhteita voida määritellä; c) huolimatta siitä, että maakaasu on määrätty uusien lämpövoimalaitosten yksinomaiseksi polttoaineeksi, maakaasumarkkinat ovat edelleen tiukasti suljetut, eikä yhteisön direktiivin 98/30(2) täytäntöönpanon odoteta tapahtuvan ennen vuotta 2006; d) energia-alan sääntelyviranomaiselta (RAE) puuttuu päätösvalta (sen tehtävänä on vain ehdotusten tekeminen) ja näin ollen se ei voi hoitaa sääntelytehtäväänsä, jonka alueellisen kehityksen ministeriön poliittinen johto on pidättänyt itselleen. Onko komissio tyytyväinen energiamarkkinoiden vapauttamiseen Kreikassa? Onko se tyytyväinen RAE:n toimintatapaan? Mistä vaikeudet markkinoiden vapauttamisessa johtuvat ja mihin toimiin komissio aikoo ryhtyä vapauttaakseen Kreikan energiamarkkinat? (1) EYVL L 27, 30.1.1997, s. 20. (2) EYVL L 204, 21.7.1998, s. 1. Loyola de Palacion komission puolesta antama vastaus (17. kesäkuuta 2002) Komissio on periaatteessa tyytyväinen sähkön sisämarkkinoista annetun direktiivin (96/92/EY)(1) muodolliseen täytäntöönpanoon Kreikassa ottaen erityisesti huomioon Kreikalle myönnetyn kahden vuoden poikkeusajan direktiivin soveltamiseksi maan erityisolosuhteiden vuoksi. Komissio on kuitenkin täysin tietoinen siitä, että Kreikan sähkömarkkinoita, kuten on laita eräillä muilla yhteisön markkinoilla, ei vielä voi millään tavoin luonnehtia täysin kilpailulle avatuiksi markkinoiksi. Tämän johdosta komissio on jo ryhtynyt seuraaviin toimiin: a) Se on ehdottanut direktiivien 96/92 EY ja 98/30/EY(2) muuttamista koskevaa direktiiviä, jossa säädetään seuraavista asioista: - markkinoiden avaaminen teollisuuskuluttajille vuoteen 2004 mennessä ja kotitalouskuluttajlle vuoteen 2005 mennessä; - siirtoverkko-operaattorien (TSO) ja jakeluverkko-operaattorien (DSO) oikeudellinen erottaminen toisistaan; - yhteinen sääntelytoimivallan järjestelmä; - julkaistuihin tariffeihin perustuva verkkoonpääsy; - entistä suurempi huomio julkisen palvelun tasoon ja - entistä suurempi huomio energian toimitusvarmuutta koskeviin kysymyksiin. b) Se on ehdottanut Euroopan parlamentin ja neuvoston asetusta verkkoon pääsyä koskevista edellytyksistä rajat ylittävässä sähkön kaupassa(3). Asetus tarjoaa luotettavat puitteet syrjimättömille ja kustannuksia vastaaville tariffeille rajat ylittävissä siirroissa ja ruuhkanhallintamekanismeille. c) Se on esittänyt Euroopan energiainfrastruktuuria koskevan tiedonannon, jossa määriteltiin 12 Euroopalle ensisijaisen tärkeää hanketta. Eräs näistä ensisijaisista hankkeista on Kreikan sähköverkoston liittäminen UCTE-järjestelmään (Union for the Coordination of Transmission of Electricity) Balkanin maiden kautta. Tämä onkin hyvin tärkeä Kreikalle sen liittämiseksi Euroopan unionin sähkön sisämarkkinoihin. d) Se on ehdottanut Euroopan laajuisten energiaverkkojen suuntaviivojen tarkistamista, antaen ensisijaisen tuen 12:lle edellä mainitulle ensisijaiselle hankkeelle ja ehdottaen, että tuki voisi yltää 20 prosenttiin investointikuluista aikaisemman 10 prosentin sijaan. e) Se on käynnistänyt uudistetut alueelliset sähkömarkkinat Kaakkois-Euroopassa, jossa Kreikalla on ratkaisevan tärkeä merkitys. Näiden alueellisten markkinoiden toiminta kasvattaa varmasti sähkökauppaa Kreikan ja naapurimaiden kesken ja lisää toimitusten turvallisuutta sekä tehostaa sähkön sisämarkkinoiden toimintaa. Komissio uskoo, että nämä toimet, jotka saivat parlamentilta ja Barcelonan Eurooppa-neuvostolta (maaliskuussa 2002) voimakasta tukea, auttavat pitkälle arvoisan jäsenen esiin tuomien asioiden käsittelemisessä. Komissio pyysi lisäksi Kreikan hallitukselta huhtikuussa 2002 lisätietoja direktiivin 96/92/EY 14 artiklan 3 kohdan, jossa edellytetään integroituneiden sähkölaitosyritysten kirjanpidon täydellistä eriyttämistä, täytäntöönpanon yksityiskohdista. Komissio ryhtyy tarvittaviin toimiin, mikäli Kreikan hallituksen äskettäin toteuttamat toimenpiteet eivät ole täysin direktiivin vaatimusten mukaisia. Energia-alan säätelyviranomainen (RAE) on perustettu suhteellisen vähän aikaa sitten, ja komissio katsoo, että se on edistynyt hyvin tehokkaan sääntelyjärjestelmän täytäntöönpanossa. Edellä mainittu ehdotus yhteisestä sääntelyjärjestelmästä, jota komissio ehdotti katsauksessaan sähkön ja kaasun sisämarkkinadirektiiveistä, vahvistaa säätelyviranomaisen roolia ja toimivaltaa. Komissio seuraa myös suurella mielenkiinnolla energia-alan sääntelyviranomaisen viimeaikaisia toimia sen ehdotettua nykyisen sähkömarkkinarakenteen merkittävää uudelleenjärjestelyä julkisten kuulemisten ja keskustelujen jälkeen. Vaikka komission on melko aikaista ilmaista näkemyksensä keskusteltavana olevista uusista toimista, ensimmäinen vaikutelma on, että energia-alan sääntelyviranomaisen yritykset lisätä kilpailua Kreikan sähkömarkkinoilla parantavat todennäköisesti nykyistä tilannetta. Energia-alan sääntelyviranomainen yrittää uusien ehdotusten kautta vähentää Kreikan julkisen voimayhtiön (DEI) hallitsevaa asemaa ruskohiileen perustuvan voimantuotannon alalla, muun muassa varmistamalla tietyn osuuden tästä sähköntuotannosta muille toimittajille. Sen lisäksi komissiolle on tiedotettu, että Kreikan hallitus aikoo saattaa direktiivin 98/30/EY(4) kansalliseen lainsäädäntöön ja nopeuttaa kaasumarkkinoiden avautumista vuonna 2004, siis aikaisemmin kuin direktiivissä oli alun perin kaavailtu ja vaadittu. Sen lisäksi on äskettäin päätetty alentaa kaasunsiirtomaksuja vuonna 2004. Se voi alentaa uusien tulokkaiden kustannuksia. (1) Euroopan parlamentin ja neuvoston direktiivi 96/92/EY, annettu 19 päivänä joulukuuta 1996, sähkön sisämarkkinoita koskevista yhteisistä säännöistä, EYVL L 27, 30.1.1997. (2) Euroopan parlamentin ja neuvoston direktiivi 98/30/EY, annettu 22 päivänä kesäkuuta 1998, maakaasun sisämarkkinoita koskevista yhteisistä säännöistä, EYVL L 204, 21.7.1998. (3) EYVL C 240 E, 28.8.2001. (4) Euroopan parlamentin ja neuvoston direktiivi 98/30/EY, annettu 22 päivänä kesäkuuta 1998, maakaasun sisämarkkinoita koskevista yhteisistä säännöistä, EYVL L 204, 21.7.1998.